सैफोलॉजी की पैदाइश से ही अविश्वसनीयता : चुनावी नतीजों के बाद उनका विश्लेषण फिर भी एक वैज्ञानिक काम हो सकता है. जब सैफोलॉजी को जन्म दिया गया था, तब मुख्य रूप से चुनावी नतीजों का ही विश्लेषण हुआ करता था. राजनीतिक दलों को आगे की रणनीति बनाने में ऐसे विश्लेषण काम आते थे. लेकिन 1824 में पहली बार इस्तेमाल हुए ओपिनियन पोल के 112 साल बाद, यानी 1936 में बाकायदा सैफोलॉजी शुरू हो गई. सन 1824 में अमेरिकी राष्ट्रपति चुनाव के लिए पहली बार चुनावी सर्वेक्षण हुआ था और गलत साबित हुआ था, लेकिन तब से आज तक के इन दो सौ सालों में ये चुनाव-पूर्व सर्वेक्षण किसी राजनीतिक दल के पक्ष या विरोध में हवा बनाने में बहुत कारगर साबित होते आए हैं, इसीलिए पूरी दुनिया में सैफोलॉजी का इस समय इतना चरचराटा है कि सिर्फ भारत में ही दसियों कंपनियां और एजेंसियां हैं, जो चुनावी सर्वेक्षणों के पूर्णकालिक व्यापार में हैं. लगभग सभी एजेंसियों को खुद को विशेषज्ञ सेवाप्रदाता मानने में गुरेज़ नहीं है, और वे किसी न किसी मीडिया प्रतिष्ठान के लिए ठेके पर काम करती दिखाई देती हैं. वैसे हो यह भी सकता है कि इन एजेंसियों के लिए मीडिया प्रतिष्ठान ठेके पर काम करने लगे हों. या ये दोनों ही किसी और के लिए.